《暑退病起沐罢倦卧得芸叟诗招为草堂紫阁之游》
宋代·李复

八月秋高肺病苏，深居吾亦爱吾庐。
晚风剡剡初衣裌，白发萧萧不满梳。
困著藜床眠北牖，远飞蝶梦访清都。
觉来闻有云山兴，亲写新诗欲起予。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。